Á Ítalíu finnur þú bestu pizzur , pasta og risotto á jörðu og eftirrétti og vín í heimsklassa . Þaðan fer enginn svangur heim og allir ættu að finna eitthvað við sitt hæfi . Ítalir eru þekktir fyrir sína einstöku gestrisni og mælum við því hiklaust með því að stoppa þar í dágóðan tíma og ferðast um alla helstu staði , njóta menningar og borða góðan mat . Hver vill ekki borða gómsætan pastarétt með hringleikahúsið Colosseum í augsýn , smakka bestu pizzur í heimi í Napólí , smjatta á gómsætum sjávarréttum á Amalfi ströndinni og dreypa á unaðslegu víni í Toskana héraðinu ? Tyrkir eru sérfræðingar í kebab og þar finnur þú bestu kebab-rétti í heimi . Þeir eru einnig vel þekktir fyrir Lahmacun sem er tyrknesk útgáfa af pizza . Þær eru allt öðruvísi en þessar ítölsku ; þunnar og stökkar , bornar fram með sítrónu og steinselju , áður en þeim er rúllað upp . Í Tyrklandi er margt að skoða , til að mynda fallegar strendur , forvitnileg þorp og bæi , smábátahafnir , flottar fornminjar og áhugaverð söfn . Indland er á heimavelli þegar kemur að bragðmiklum og safaríkum mat . Þar mælum við með því að prófa forréttinn Samosas ; djúpsteikt lítil hveitihorn með sterkri fyllingu í forrétt . Tandoori kjúklingurinn mun kveikja á öllum bragðlaukum og eftir máltíðina er óvíst hvort þú munir einhvern tíma vilja líta við bragðminni rétti . Hið ljúffenga indverska brauð Naan , er tilvalið viðbit með matnum . Sé maturinn of sterkur mælum við með því að panta Raita en það er jógúrtréttur sem slær á og mildar bragðið . Á Indlandi er nauðsynlegt að skoða Taj Mahal sem er á minjaskrá UNESCO . Eyríkið Srí Lanka er þekkt fyrir góðan mat þar sem kókoshnetur er kjölfestan ; kókosolían er notuð til steikingar , kókosmjólkin notuð í alls kyns rétti og auk þess sem kókos er mikið notaður í sætindi . Kryddflóran er fjölbreytt og mörg þeirra bragðmikil . Við mælum með Pol Roti sem eru kókoshnetu flatbrauð , Kukulmas Mirisata sem er sterkur kjúklinga karrýréttur og loks rækjukarrýrétti . Úr nógu er að velja og sérstaklega mælum við með því að prófa veitingastaði og matsölustaði sem heimamenn sækja . Á Srí Lanka er tilvalið að heimsækja friðaðan fílagarð og skella sér á brimbretti . Í Thailandi er mikið úrval af frábærum mat á ótrúlega góðu verði . Efst á listanum er Pad Thai , sem er unaðslega góður núðluréttur með þykkum núðlum . Velja má á milli þess að fá rækjur , kjúkling eða tofu í réttinn og á sumum stöðum kostar hann minna en dollar . Tom Yum súpan með alls kyns bragðmiklum kryddjurtum er fullkomin á rigningardegi . Ef súpan er of sterk er hægt að fá hana án sterkra kryddjurta og fá hana lagaða að óskum hvers og eins . Í Thailandi eru margir áhugaverðir staðir sem vert er að skoða , til dæmis Gullna hofið og konungshöllina í Bangkok . Við mælum einnig með því að fara á ströndina en í Thailandi er fjöldi gullfallegra hvítra sandstranda og magnaðir þjóðgarðar . Í Kína er heill heimur af sælkeraréttum . Upp í hugann koma súrsætt svínakjöt , Ma Po Tofu , sem er um 100 ára gamall réttur og einn sá vinsælasti í kínverska eldhúsinu , Wonton súpa og Dumplings sem eru deigkökur með fyllingu . Í Kína mælum við með því að þú kíkir á Kínamúrinn og forboðnu borgina í Beijing . Í Japan er sushi afar vinsælt en við mælum auk þess með því að prófa Tempura ( djúpsteiktan sjávarrétt ) og grænmeti sem bráðnar í munninum . Ramen núðlusúpan er einnig mjög vinsæl og hentar sérlega vel á blautum degi . Í Japan er gaman að nýta tímann og skoða Hitsujiyama Park sem er einstaklega fallegur skrautgarður þegar hann er í blóma , auk þess sem heimsókn í Buddha-hofið í Kamakura er mögnuð upplifun . Ekki síður er áhrifamikið að sækja heim borgirnar Hiroshima og Nagasaki . Verð frá 420.603 kr á mann Verð og dagsetningar Viltu bóka ferð , fá tilboð í verð , eða fá frekari upplýsingar ?